将军戈甲从天下,丞相旌旗匝地来。堪笑怒螳犹强臂,不知蛰户欲惊雷。　咄嗟武相深冤洗,指顾山东逆境开。吏部声名千古在,段碑何处卧苍苔。　望阔真多思,凭高更损神。山川散白日,草木共青春。　寂寂兴亡事,悠悠来往人。素衣吴白纻,尽化洛阳尘。　风云虽不定,日雨亦易乾。残春犹凛凛,助我朝食寒。　想见芳野田,士女游班班。去者日以疏,更为来者欢。　青红间车马,日暮醉墦间。　蓬门久闭谢来车,畏暑尤便小阁虚。青引嫩苔留鸟篆,绿垂残叶带虫书。　寒泉出井功何有,白羽邀凉计已疏。忍待西风一萧瑟,碧鲈斫鲙意何如。　积雨空阶生绿衣,幽幽点点弄秋姿。黄昏楼角看新月,还是去年牛女时。　山川摇落雁南飞,想见横汾鼓吹时。得意刘郎犹叹老,萧条宋玉故应悲。　雨洗秋城碧玉天,暮云吹尽月娟娟。寂寥谁是清宵伴,只有姮娥最可怜。　月落暗虫啼不休,五更白露晓悠悠。西风是处将摇落,可但梧桐独报秋。　黄梨丹柿已催寒,一月西风积雨乾。绀滑秋天称行草,却凭秋雁作挥翰。　萧条秋圃风飞叶,却有黄花照眼明。已过重阳慵采撷,自嫌亦作世人情。　忆昨秋风吹马蹄,瓦关分袂涕交挥。淮阳春物应如锦,犹在柯山送雁归。　寄语玄都观里花,饶君繁丽夺朝霞。刘郎想到长安日,葵麦风前一叹嗟。　日惨东风正怒号,小园寂寂闭蓬蒿。可能春色如人事,独发玄都观里桃。　久将菘芥芼南羹,佳节泥深人未行。想见故园蔬甲好,一畦春水辘轳声。　江云霮䨴未全开,东岭微芒日色来。独犯轻寒踏春晓,殷勤更折雨中梅。